Matovič, Igor, poslanec NR SR (2024-06-26):
Som ináč veľmi rád, ako moja osoba má také deratizačné účinky v tejto miestnosti. Dúfam, že ste si to všimli. K tej téme, o ktorej teda sa rozprávame, niektorí tu rozoberáte prezumpcia neviny, prezumpcia viny alebo teda prejudikovanie viny a ja si myslím, že najlepšie slová sú skutky a skutky, ktoré napáchal Tibor Gašpar, sú jednoznačné. Tibor Gašpar bol policajný prezident, kedy sa rozhodol, že svoju rodinu, šéfa nitrianskej mafie urobí de facto skutočným šéfom polície. Norbert Bödör, nitriansky mafián, rozhodoval o tom, kto sa bude vyšetrovať a ktorého kauzy, ktorého zločinca zo SMER-u alebo z tej mafiánskej bandy sa upratú pod koberec. Tibor Gašpar bol zasa to zodpovedný, nikto iný nemal tú moc pustiť mafiána do Policajného zboru a dovoliť mu, aby rozhodoval. A takto nepriamo si môžme povedať, že Tibor Gašpar, keďže on bol poverený, áno, môžme povedať, že ľuďmi, lebo ľudia si zvolili politickú stranu SMER a následne táto strana si vybrala policajného prezidenta, Tibor Gašpar bol poverený a zároveň zodpovedný, čiže bolo jeho poslanie, aby zabezpečil na Slovensku ako policajný prezident spravodlivosť. A čo zabezpečil? Pustil mafiu do Policajného zboru, aby tam rozhodovala, aby zneužívala Policajný zbor, aby sledovali opozičných politikov a na konci, aby bol zavraždený Ján a Martina. Lebo keď niekto chce prerušiť túto reťaz zodpovednosti, ktorá siaha od volieb cez nomináciu Tibora Gašpara za policajného prezidenta, cez nevyšetrovanie skutkov Kočnera a spol., cez zametanie káuz pod koberec a chce silou mocou prestrihnúť niť zodpovednosti a dôsledkov, že na konci nevinní za to zomreli a zomrel nevinný novinár, ktorý si dovolil písať, a podotýkam, áno, o Gašparových biznisoch a biznisoch jeho rodiny. Ešte raz, o Gašparových biznisoch a biznisoch jeho rodiny písal Ján Kuciak. Do pár mesiacov bolo po ňom. Tibor Gašpar umožnil, aby sa zneužívali policajné databázy na to, aby sa lustrovali nezákonne novinári, aby sa nezákonne lustrovali opoziční politici. Lustrovali znamená zisťovali, kde bývajú, koho majú rodinu, kedy chodia domov, kam chodia do školy, kam chodia do roboty, aké majú účty v bankách a podobne, aby si zistili, čo nepohodlní ľudia robia, do pár mesiacov bolo po Jánovi Kuciakovi a jeho snúbenici, ktorá si dovolila až taký hriech, že vo vlastnej kuchyni skromného domu si preberala alebo vyberala si svadobné šaty. Táto mladá deva so svojím nastávajúcim zomrela tri mesiace pred naplánovanou svadbou počas vyberania svadobných šiat preto, lebo Tibor Gašpar, zbabelec, ktorý odtiaľ zdrhol jak krysa, preto, lebo Tibor Gašpar sa rozhodol, že on nebude robiť z Policajného zboru inštitúciu spravodlivosti, ktorá spravodlivosť má zabezpečiť, ale on túto inštitúciu de facto sprivatizuje v prospech mafie. A túto hanbu možno najväčšieho, ja si trúfnem povedať, najväčšieho zločinca v tomto parlamente vy v strane SMER ste sa rozhodli, a Valocký pred chvíľkou povedal, ešte to považujete za najlepšiu voľbu, ste sa rozhodli ho postaviť do piedestálu výkladnej skrine, o čom parlament by mal byť. Čiže zločinca, ktorý sprivatizoval políciu v prospech mafie, čo neexistuje väčší zločin od policajného prezidenta, aký policajný prezident môže spraviť, tak vy za odmenu idete si ho postaviť na svoje čelo. Lebo keď tu niekto bude, nemáte predsedu, máte podpredsedu, keď tu niekto bude teda podpredsedom parlamentu za stranu SMER, znamená, že strane SMER tieto skutky vyhovujú, tieto skutky a zločiny Tibora Gašpara oceňujú a za odmenu ho teda staviate ako najlepšieho zo svojich radov za podpredsedu parlamentu. Možno si pamätáte, ako som svojho času usvedčil, vtedy ešte bol policajný prezident, Gašpara, keď tvrdil, že Norbert Krajmer sa nenachádzal na mieste vraždy Jána a Martiny. Bohorovne ako policajný prezident si zvolal tlačovku, hovoril: Matovič klame. Až keď sme zverejnili záznam, kamerový záznam, kde sa na dve sekundy mihol Krajmer, keď vstupoval priamo na miesto činu, keď vstupoval cez tú známu bránu na miesto vraždy vo Veľkej Mači, tak až vtedy musel Gašpar uznať, že vedome klamal. A to mi naozaj chce niekto z vás povedať, že on vtedy sa len pomýlil? Veľmi dobre vedel, keď išiel reagovať na moje obvinenie, že dovolil, aby sa Krajmer nachádzal, človek, ktorý absolútne nemal čo robiť na mieste vraždy, aby sa nachádzal takýto človek, o ktorom sa hovorí, že išiel zametať stopy, keď dovolil takýto človek, že bol na mieste vraždy a išiel reagovať na tú tlačovku s odstupom pár hodín, že on nezavolal Krajmerovi, počúvaj, Robo, náhodou ty si tam nebol? Veľmi dobre vedel, v čase keď tú tlačovku organizoval, že klame, len sa spoliehal, že neexistuje žiadny dôkaz, veď však to bolo ohradené policajtami, kto by tam mal nejaký videozáznam. Našťastie, televízia JOJ ten videozáznam mala, aj keď na dve sekundy, usvedčil som ho z klamstva. Dnes vieme, že nechal sledovať mňa aj Lipšica. Áno, on ako policajný prezident umožnil, aby sa policajné databázy zneužívali, ale nielen policajné databázy zneužívali, ale aby priamo zamestnanci NAKA, Národnej kriminálnej agentúry, v svojom voľnom čase ako svoj koníček sledovali pre Bödöra nepohodlných ľudí, ktorí sa im nebáli povedať pravdu a konať proti im záujmom, to znamená Daniela Lipšica a Igora Matoviča. Áno, tento človek, ktorého si idete zvoliť za podpredsedu parlamentu, dovolil, aby na moje súkromné auto, keď som bol poslancom Národnej rady, bolo namontované GPS zariadenie, aby vedeli presne, kde sa pohybujem, dovolil, aby dvaja príslušníci NAKY, ktorí sami sa k tomu priznali, sledovali na služobnom aute kam chodím, jak chodím a po troch mesiacoch to uzavreli, že vediem nudný život, lebo chodím len do roboty a domov. Za toto je zodpovedný Tibor Gašpar. Aha, však vlastne vám to dobre robí, že takéto niečo bol schopný spraviť, preto ho považujete za najlepšieho z vás, aby ste ho postavili za podpredsedu parlamentu. Dovolil lustrovať novinárov, ktorých som spomínal. Nemusím ani hovoriť o tých desiatkach miliónoch eur, ktoré de facto prostredníctvom strany SMER dohadzoval, alebo aj prostredníctvom svojich pozícií dohadzoval svojej rodine, majiteľovi bezpečnostnej vraj agentúry Bonul. V kauze Očistec, ktorá tu už dnes bola spomínaná, sa hovorí o ňom ako o človeku, ktorý zosnoval zločineckú skupinu, ktorý stál na vrchole aj s mafiánom Bödörom, a ktorí organizovali zneužívanie policajných jednotiek a zložiek na to, čo som hovoril už predtým, to znamená nezákonné sledovanie, zametanie pod koberec, vydieranie a podobné zločiny, ktoré sú rozpísané na tisíckach strán. Tohoto človeka vy dnes idete postaviť na piedestál spoločnosti. V kauze Ezechiel 7 Tibor Gašpar je priamo, aj teda so svedkami obvinený z toho, že uplácal svojho podriadeného, ako policajný prezident uplácal podriadeného Romana Stahla, vyšetrovateľa, a žiadal za úplatky od neho, aby pri vyšetrovaní okradnutia tisícok živnostníkov pri kauze Váhostav a Doprastav, aby vynechali z toho pánov Širokých, lebo teda to sú vážení to podnikatelia a sponzori SMER-u. Predstavte si tú absurdnosť, policajný prezident upláca priamo vyšetrovateľa, aby nevyšetroval a aby keď, tak klepol po prstoch malým rybám, ale nie tým strojcom toho okradnutia živnostníkov, chudákov živnostníkov pri Váhostave a Doprastave. To, že sa tu stretá a bratríčkuje, neviem, jak sa volá, tuším, akurát tak nejako, s tým ruským veľvyslancom Bratrič.. to je jedno, a to, čo hovorí, jakým spôsobom podlým obviňuje Ukrajinu, to už je len, by som povedal, taká čerešnička na torte. Ale musím povedať ešte jedno na záver, mám málo sekúnd. Veľmi ma mrzí reakcia aj Progresívneho Slovenska, ktorá tu zaznela z úst jedného ich poslanca, ktorý povedal, čo som tu vlastne ja, aby som súdil, keď si ho vybralo 130-tisíc ľudí vo voľbách, tak jednoducho oni sa tak rozhodli. Touto optikou potom môžme hovoriť všetci my, čo sme my, aby sme súdili Adolfa Hitlera, však jeho si vybrali desiatky miliónov ľudí v Nemecku. Ale nie, morálka musí byť viac nad výsledky volieb a máme mať schopnosť, aby sme ju pomenovali. A veľmi ma mrzí takisto aj vystúpenie poslanca Krúpu, ktorý doslova trápnosti tu vyčítal pri nominácii Gašpara, že bude mať 50 eur príplatok za vedenie, že bude mať auto, že bude mať šoféra. Skôr si myslím, že z toho okrem, alebo mimo, alebo to, čo som očakával, poriadnej opozičnej roboty hovorila skôr závisť. (Potlesk.)